Tim en Faf praat oor skuurpapier-sageAustralië se Tim Paine. Foto: Marco Longari/AFP. Faf du Plessis en Tim Paine praat al twee in hul splinternuwe outobiografieë oor die balpeuter-skandaal wat die Australiese krieketspan op hul destydse toer na Suid-Afrika getref het. Beeldmateriaal van die 2018-toets op Nuweland teen die Proteas het gewys hoe die Aussies – heel waarskynlik met ’n stukkie skuurpapier – aan die bal werskaf om omgekeerde swaai te probeer bewerkstellig. Steve Smith, destydse kaptein van Australië, het ’n kort rukkie daarna in trane uitgebars toe hy vir krieketondersteuners wêreldwyd om verskoning gevra het vir sy rol in die skandaal, terwyl die kolwers David Warner en Cameron Bancroft ook vir ’n paar maande uit die spel geskors was. Nou beweer Tim Paine, wat die paaltjiewagterhandskoene vir Australië in die reeks gedra het, dat Suid-Afrika in die daaropvolgende toets in Johannesburg ook hul bes gedoen het om die bal se pratery ’n bietjie duideliker te maak. Volgens die 37-jarige speler het hy glo gesien hoe die Proteas aan die bal se naatwerk karring. Steve Smith, voormalige krieketkaptein van Australië, in trane tydens ŉ mediakonferensie in Sydney. Agter hom staan sy pa, Peter. Die Aussies se balpeutery is in 2018 op televisiekameras vasgevang. Foto: AP Photo/Steve Christo “In die volgende toets het ek aan die bouler se kant van die baanblad gestaan toe beeldmateriaal van ’n Suid-Afrikaanse speler op die grootskerm verskyn het. Hy was druk besig met die bal,” het Paine in The Paid Price geskryf. “Die televisieregisseur – wat so ’n groot rol gespeel het om Cam vas te trek – het dit egter onmiddellik verwyder. Ons het met die skeidsregters daaroor gaan praat; ja, dit was dalk swak van ons, maar ons was afgeslag in die wedstryd en ons was oortuig dat hulle al van die eerste toets daarmee besig was. “Natuurlik kon die beeldmateriaal nie weer opgespoor word nie.” Hy erken egter dat sy moed in sy skoene gesak het toe Bancroft in die Nuweland-toets uitgevang is. Op sy beurt glo Faf du Plessis dat die Aussies ook al in die eerste toets in Durban die bal op ’n onnatuurlike wyse laat rondbeweeg het. Mitchell Starc het immers met ’n paar onspeelbare aflewerings in daardie wedstryd vorendag gekom. Die linkshandige snelbouler het nege paaltjies in die kragmeting laat spat en die besoekers het die toets met 118 lopies gewen. “Ons het vermoed dat iemand dalk ’n bietjie te veel aandag aan die bal gee en ons het die tweede toets op St George’s-park deur ons verkykers dopgehou sodat ons sake beter kon volg wanneer Australië veldwerk doen,” skryf Du Plessis in Faf: Through Fire. Faf du Plessis. Foto: Phil Magakoe/AFP. Volgens Du Plessis moes die Proteas soos ’n spul voëlkyk-entoesiaste gelyk het, maar hulle het agtergekom dat die bal gereeld by Warner draai. “Daar was ’n groot verskil in die wyse waarop Mitchell Starc omgekeerde balbesit in die eerste toets bewerkstellig het teenoor die laaste toets in Johannesburg. Ek dink ons almal weet wat die rede daarvoor was.” Sulke balpeuter-aantygings lei gewoonlik tot ’n krieketmoddergooiery en Usman Khawaja het intussen ’n opslagbal van sy eie afgestuur. Hy het spesifiek na een van Kagiso Rabada se aflewerings ses jaar gelede in Perth verwys. “Dit is maklik om vingers te wys, maar in 2016 het Rabada danksy omgekeerde swaai my paaltjies op die WACA ná slegs 40 boulbeurte laat spat. Omgekeerde swaai is eintlik ’n baie rare verskynsel in Perth,” het Khawaja gesê. “Daar was ’n tydperk waar omgekeerde swaai in toetskrieket baie na vore getree het. Hoe die spanne dit reggekry het, is ’n ope vraag, maar ek het lekker gelag toe ek Du Plessis se kommentaar gelees het.”